Video: 0 - 12 jaar oud in 2 minute 45 sekondes | Maroela Media
Video: 0 – 12 jaar oud in 2 minute 45 sekondes
Om elke oomblik van jou kind se lewe vas te vang is 'n doel vir elke trotse ouer. Ma's en pa's maak foto-albums, stoor foto's en video's op rekenaar by die huis en maak selfs plakboeke.
Een pa het 'n unieke manier ontdek om sy dogter se groei oor die jare heen dop te hou. Frans Hofmeester, rolprentvervaardiger en fotograaf van Nederland, het 'n tydsverloop-video van sy dogter, Lotte, gemaak.
Hofmeester sê hy het van haar geboorte op 28 Oktober 1999 agter gekom dat sy só vinnig verander, dat hy elke oomblik wou vasvang.
"Ek neem Lotte elke week af," sê Hofmeester. "Ek het gevoel ek moet dokumenteer hoe sy lyk om my geheue te verfris."
Sy kort rolprent is reeds bykans deur 2,5 miljoen mense op YouTube gekyk. Die video begin met Lotte as 'n baba, waar sy in haar wiegie op 'n wit kombers lê. Elke geboortejaar word regs onder aangedui. Die wit kombersie verander later in 'n wit agtergrond met Lotte wat gesels, en lag, en huil en verskillende haarstyle vertoon.